

NOTA DE FUNDAMENTARE
la proiectul de lege pentru modificarea Legii nr.74/2024 privind acțiunile climatice

	1. Denumirea sau numele autorului și, după caz, a/al participanților la elaborarea proiectului de document de politici 

	Proiectul de lege pentru modificarea Legii nr.74/2024 privind acțiunile climatice a fost elaborat de către Ministerul Mediului.

	2. Condițiile ce au impus elaborarea proiectului de document de politici

	2.1. Temeiul legal sau, după caz, sursa proiectului de document de politici

	Proiectul de lege a fost elaborat în temeiul punctului 176 din Clusterul 4, Anexa A, Capitolul 27 „Mediu și schimbări climatice”  al Programului național de aderare a Republicii Moldova la Uniunea Europeană pentru anii 2025–2029, aprobat prin Hotărârea Guvernului nr. 306/2025.

	2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative

	Reducerea emisiilor de gaze cu efect de seră (în continuare – GES) este una dintre principalele provocări din ziua de astăzi. Republica Moldova stabilește ca obiectiv atingerea neutralității climatice până în anul 2050, potrivit alin. (1) al art. 1 din Legea nr. 74/2024 privind acțiunile climatice.
Pentru diminuarea fenomenului de schimbare a climei se cer eforturi globale comune, la care trebuie să se alăture și Republica Moldova. Conferința XXI a Părților la CONUSC a stabilit un plan de acțiuni pentru limitarea încălzirii globale „mult sub” 2°C, exprimat în Acordul de la Paris. La începutul anului 2015, 194 de părți au ratificat sau au aderat la Acord, ceea ce reprezintă peste 98% din emisiile globale de GES[footnoteRef:1]. [1:  <https://unfccc.int/process/the-paris-agreement/status-of-ratification>] 

Până la sfârșitul secolului, în perioada anilor 2081–2100, temperatura ar putea crește față de perioada 1850–1900 cu: 1.0–1.8°C în scenariul cu emisii foarte scăzute de GES (SSP1-1.9), cu 2.1–3.5°C în scenariul cu emisii intermediare de GES (SSP2-4.5) și cu 3.3–5.7°C în scenariul cu emisii ridicate de GES (SSP5-8.5).
Concomitent, în conformitate cu primul Bilanț Global (engl.: Global Stocktake – GST1, 2023)[footnoteRef:2], adoptat prin decizia celei de-a 5-a Conferințe a Părților care servește ca reuniune a părților la Acordul de la Paris (CMA), se recunoaște că s-au înregistrat progrese colective semnificative în direcția obiectivului de temperatură stabilit în Acordul de la Paris, de la o creștere preconizată a temperaturii globale de 4°C, conform unor proiecții anterioare adoptării Acordului de la Paris, la o creștere cuprinsă între 2.1 și 2.8°C, odată cu implementarea deplină a contribuțiilor naționale determinate 2.0 (2020). [2:  <https://unfccc.int/sites/default/files/resource/cma2023_16a01E.pdf>] 

Reducerea emisiilor de GES este o prioritate esențială atât la nivel mondial, regional, cât și național, datorită impactului semnificativ pe care schimbările climatice cauzate de creșterea concentrației GES în atmosferă îl au asupra vieților omenești, infrastructurii și economiilor.
Pe teritoriul Republicii Moldova, temperaturile au înregistrat o tendință clară de creștere pe termen lung, accentuată în ultimele trei decenii. 
În conformitate cu informația prezentată în secțiunea 4(a) din Contribuția Națională Determinată 3.0 a Republicii Moldova către Acordul de la Paris, prezentată pe 6 mai 2025[footnoteRef:3], în Republica Moldova se constată o creștere a frecvenței precipitațiilor abundente, care intensifică riscul de inundații pluviale. Distribuirea neuniformă a precipitațiilor amplifică pagubele, fiind estimat că aproape 10% din populație locuiește în zone cu risc sporit de inundații, iar 14% din instituțiile publice de sănătate sunt expuse aceluiași risc. Inundațiile afectează în special infrastructura rutieră, clădirile și terenurile agricole, generând anual prejudicii de aproximativ 0,8% din PIB. Daunele anuale medii asupra infrastructurii rutiere sunt evaluate la circa 82 milioane dolari SUA. [3: 3 <https://unfccc.int/sites/default/files/2025-05/MD_NDC_3.pdf>] 

Ploile torențiale, grindina și vântul puternic provoacă, la rândul lor, perturbări ale infrastructurii, prin întreruperi ale alimentării cu energie electrică și afectarea transportului. Aceste fenomene determină daune semnificative și pierderi economice considerabile, care se propagă de-a lungul rețelelor de infrastructură și lanțurilor de aprovizionare, costând întreprinderile din țară aproximativ 55,7 milioane dolari SUA anual.
Problema principală care impune intervenția legislativă constă în necesitatea reducerii emisiilor de GES și consolidării rezilienței la schimbările climatice. În acest context, Republica Moldova își propune atingerea nivelului de emisii net-zero până în anul 2050, prin reducerea progresivă a emisiilor de GES. Astfel, pentru anul 2030, este stabilit obiectivul absolut de reducere a emisiilor de GES cu 71% față de nivelul anului 1990, iar pentru anul 2035 — cu 75% față de același nivel de referință. Emisiile de GES care nu vor putea fi evitate urmează a fi compensate prin sechestrările de carbon din sectorul folosinței terenurilor, schimbării categoriei de folosință a terenurilor și silviculturii.
Un rol important în procesul de combatere a încălzirii globale îl au sectoarele energointensive, inclusiv industria, transportul și clădirile, care contribuie semnificativ la emisiile de GES.
Printre instrumentele utilizate pentru limitarea schimbărilor climatice se numără schema Uniunii Europene de comercializare a certificatelor de emisii, reglementată prin Directiva 2003/87/CE (EU ETS). Aceasta a fost instituită la nivel european în scopul promovării reducerii emisiilor de GES într-un mod rentabil și eficient din punct de vedere economic, având la bază principiul „limitează și comercializează”.
Sistemul de Monitorizare Raportare Verificare  și Aacreditare (în continuare MRVA) reprezintă fundamentul tehnic indispensabil pentru implementarea ulterioară a EU ETS, întrucât orice mecanism de comercializare a certificatelor de emisii poate funcționa doar pe baza unor date monitorizate, raportate și verificate în mod riguros. Prin intermediul MRVA sunt colectate, monitorizate, raportate și verificate date exacte privind volumul emisiilor de GES. Existența unor date credibile și comparabile constituie o condiție esențială pentru elaborarea politicilor climatice eficiente și pentru evaluarea reală a progresului în reducerea emisiilor.
EU ETS, în forma sa inițială, urmărește reducerea emisiilor de GES generate de principalele sectoare industriale. Sistemul se aplică, de asemenea, operatorilor de aeronave începând cu anul 2012, iar în perioada 2024–2026 a fost extins asupra sectorului maritim.
La nivel național, temeiul juridic general privind sistemul MRVA este stabilit prin Legea nr. 74/2024 privind acțiunile climatice, în special prin art. 49–51. Obligațiile operatorilor sunt detaliate în Regulamentul privind monitorizarea, raportarea și verificarea emisiilor de GES provenite de la instalațiile staționare și din activitățile din domeniul aviației, aprobat prin Hotărârea Guvernului nr. 575/2024.
În același timp, schema de comercializare a certificatelor de emisii ETS2[footnoteRef:4], care vizează emisiile generate de sectorul clădirilor, transportul rutier și alte sectoare industriale, pornește de la premisa că acoperirea emisiilor rezultate din arderea combustibililor fosili este esențială pentru atingerea obiectivului de neutralitate climatică.  [4:  <https://climate.ec.europa.eu/eu-action/carbon-markets/ets2-buildings-road-transport-and-additional-sectors_en>] 

Prin urmare, instituirea cadrului MRVA aferent EU ETS2 reprezintă o etapă necesară pentru pregătirea tehnică și instituțională a Republicii Moldova în vederea alinierii la acquis-ul Uniunii Europene și a integrării treptate în sistemul european de guvernanță climatică.
Prin modificările propuse, vor fi soluționate lacunele existente privind reglementarea sistemului MRVA pentru emisiile generate de sectorul clădirilor, transportului rutier și alte sectoare industriale, care în prezent nu sunt acoperite de anexa nr. 1 la Legea nr. 74/2024 privind acțiunile climatice. Proiectul va asigura alinierea legislației naționale la acquis-ul UE modificat în anul 2025, prin ajustarea noțiunilor specifice și a cadrului instituțional, precum și prin includerea activităților relevante în anexa nr. 1.
Reglementarea cadrului MRVA aferent EU ETS2, prin introducerea prevederilor aplicabile activităților relevante din sectorul clădirilor, transportului rutier și alte sectoare industriale, reprezintă o obligație expresă stabilită la pct. 27.10 din documentul „Closing benchmarks C27 – explanatory meeting EC”.
Potrivit Programului de dezvoltare cu emisii reduse al Republicii Moldova până în anul 2030, aprobat prin Hotărârea Guvernului nr. 659/2023, pentru sectoarele clădiri și transporturi sunt stabilite ținte sectoriale de reducere a emisiilor de gaze cu efect de seră până în anul 2030, comparativ cu nivelul anului 1990, de 74% pentru sectorul clădiri și, respectiv, de 52% pentru sectorul transporturilor.
Monitorizarea, raportarea și verificarea completă, transparentă, exactă, coerentă și comparabilă în timp a emisiilor de GES provenite din sectoarele cele mai energointensive, asociate cu verificări robuste ale conformității, constituie elemente esențiale pentru realizarea progreselor în îndeplinirea angajamentelor pe termen lung de reducere a emisiilor de GES, asumate prin Acordul de la Paris, ratificat de Republica Moldova prin Legea nr.78/2017.
Aceste măsuri contribuie, totodată, la realizarea obiectivelor prevăzute în Strategia Națională de Dezvoltare „Moldova Europeană 2030”, aprobată prin Legea nr. 315/2022, în special ODD 3, ODD 12 și ODD 13.

	3. Obiectivele urmărite și soluțiile propuse

	3.1. Principalele prevederi ale proiectului și evidențierea elementelor noi

	Obiectivul general al proiectului constă în actualizarea cadrului normativ național, în vederea alinierii acestuia la modificările aduse Directivei 2003/87/CE privind sistemul de comercializare a certificatelor de emisii, precum și la prevederile relevante ale Regulamentelor de punere în aplicare (UE) 2018/2066 și 2018/2067, în scopul consolidării cadrului MRVA și al contribuirii la atingerea obiectivului de neutralitate climatică. Proiectul de lege pentru modificarea Legii nr. 74/2024 privind acțiunile climatice transpune prevederile Regulamentului de punere în aplicare (UE) 2023/2441 referitoare la conținutul și formatul planurilor de neutralitate climatică, a căror elaborare este reglementată pe bază voluntară. Necesitatea acestor prevederi este confirmată și de faptul că unele întreprinderi din Republica Moldova, în special „Holcim Moldova” S.A. și „Vetropack Chișinău” S.A., care fac parte din grupuri internaționale, dispun deja de planuri de decarbonizare.
Totodată, proiectul urmărește asigurarea reducerii progresive a emisiilor de GES, inclusiv a celor generate de sectorul clădirilor, transportului rutier și alte sectoare industriale, care nu sunt acoperite în prezent de anexa nr. 1 la Legea nr. 74/2024 privind acțiunile climatice și Regulamentul privind monitorizarea, raportarea și verificarea emisiilor de GES provenite de la instalațiile staționare și din activitățile din domeniul aviației, aprobat prin Hotărârea Guvernului nr. 575/2024. Includerea acestor emisii are la bază premisa că acoperirea tuturor emisiilor rezultate din arderea combustibililor contribuie esențial la atingerea obiectivului de neutralitate climatică.
Obiectivele specifice urmărite prin prezentul proiect sunt:
·  reducerea emisiilor cu 74% în sectorul clădirilor și cu 52% în sectorul transporturilor până în anul 2030, comparativ cu nivelul anului 1990;
·  reglementarea separată a autorizației privind emisiile de GES pentru a evita suprapunerea sau aplicarea necorespunzătoare a regimurilor juridice existente, în special în raport cu autorizația integrată de mediu prevăzută de Legea nr. 227/2022 privind emisiile industriale, care nu acoperă sectoarele vizate de EU ETS2, precum transportul rutier și clădirile;
·  validarea primară a datelor din cadrul Sistemului național de monitorizare și raportare a emisiilor de gaze cu efect de seră;
·  consolidarea constantă a informațiilor necesare pentru a urmări progresele în ceea ce privește dimensiunea „decarbonizarea economiei naționale”.
Pentru atingerea acestor obiective, proiectul propune reglementarea autorizației privind emisiile de GES, în conformitate cu art. 3 lit. d) din Directiva 2003/87/CE, având în vedere că activitățile care intră sub incidența EU ETS2 și necesită autorizare nu fac parte din domeniul de aplicare al Legii nr. 227/2022 privind emisiile industriale. Totodată, proiectul urmărește introducerea prevederilor aplicabile activităților relevante pentru EU ETS2, reglementarea cadrului MRVA, includerea acestor activități în anexa nr. 1, precum și stabilirea principiilor de monitorizare și raportare în anexa nr. 2.
Principalele prevederi:
· se propune introducerea unui articol privind instituirea autorizației pentru emisiile de GES (art.481- art.482), ca act permisiv distinct pentru activitățile prevăzute în anexa nr. 1 Secțiunea IV. Necesitatea reglementării separate a acestei autorizații rezultă din faptul că activitățile care intră sub incidența EU ETS2 și necesită autorizare nu fac parte din domeniul de aplicare al Legii nr. 227/2022 privind emisiile industriale. Totodată, regimul juridic al autorizației pentru emisiile de GES diferă de cel al autorizației integrate de mediu. Astfel, spre deosebire de autorizația integrată de mediu, care este emisă pe o perioadă determinată, autorizația pentru emisiile de GES se eliberează pe durată nedeterminată, este supusă actualizării doar în cazul modificării activităților autorizate și se emite cu titlu gratuit. Acest regim juridic specific este justificat de rolul autorizației ca element fundamental al sistemului de monitorizare, raportare, verificare și acreditare (MRVA) aferent EU ETS2;
· se propune introducerea prevederilor MRVA aplicabile activităților relevante pentru domeniul EU ETS2 (art.521), inclusiv definirea noțiunilor specifice, reglementarea atribuțiilor instituțiilor competente, precum și stabilirea cadrului normativ și a temeiului juridic privind MRVA. Schema de comercializare a certificatelor de emisii EU ETS2, care vizează emisiile generate de sectorul clădirilor, transportul rutier și alte sectoare industriale, are la bază premisa că acoperirea emisiilor rezultate din arderea combustibililor fosili este esențială pentru atingerea obiectivului de neutralitate climatică. Prin urmare, instituirea cadrului MRVA aferent EU ETS2 reprezintă o etapă necesară pentru pregătirea tehnică și instituțională a Republicii Moldova în vederea alinierii la schema europeană de comercializare a certificatelor de emisii;
· se introduc cerințe privind captarea și utilizarea permanentă în produse (art.401 și 402, precum și anexa nr.5). Prevederea urmărește stabilirea condițiilor în care CO2 captat poate fi considerat utilizat în mod permanent într-un produs. În acest sens, CO2 poate fi recunoscut ca fiind fixat permanent doar dacă este legat chimic în produs, ca rezultat al unui proces activ și controlat de utilizare. Această abordare permite măsurarea și determinarea cantității de echivalent CO2 fixate în produs, asigurând astfel verificabilitatea datelor și evitarea recunoașterii unor reduceri de emisii care nu sunt reale sau permanente;
· se propune revizuirea caracterului imperativ al obligației autorităților publice locale de a elabora PASEC. În acest context, se susține că includerea componentei din domeniul energiei în PASEC nu ar trebui să fie obligatorie în cazul în care aceasta este deja reflectată în PNIEC, documentul urmând să conțină doar o referire la prevederile relevante ale acestuia (art.35);
· se propune revizuirea atribuțiilor unor autorități, în contextul noilor prevederi reglementate, precum și stabilirea atribuțiilor Instituției Publice „Oficiul Național de Implementare a Proiectelor în Domeniul Mediului”. Aceasta are rolul de a acorda suport Ministerului Mediului și structurilor organizaționale din sfera sa de competență în atragerea și implementarea eficientă a proiectelor de asistență financiară și tehnică, externă și internă, în conformitate cu actele normative aplicabile și convențiile internaționale la care Republica Moldova este parte. Totodată, reglementarea urmărește crearea premiselor necesare pentru desfășurarea, în condiții de legalitate și transparență, a procedurilor de identificare, evaluare, selectare, finanțare și monitorizare a proiectelor din domeniul mediului.
Unele anexe au fost modificate în vederea ajustării acestora la noile prevederi, după cum urmează:
· Anexele nr. 1 și nr. 3 au fost completate în contextul reglementării activităților relevante pentru domeniul EU ETS2. 

	3.2. Opțiunile alternative analizate și motivele pentru care acestea nu au fost luate în considerare

	Lipsa de acțiune în acest domeniu ar conduce la nerealizarea obiectivelor de dezvoltare durabilă naționalizate prin Strategia Națională de Dezvoltare „Moldova Europeană 2030”, inclusiv a ODD 13, care are un rol esențial pentru realizarea tuturor celor 17 Obiective de Dezvoltare Durabilă.
Totodată, inacțiunea ar face imposibilă instituirea unui sistem MRVA armonizat cu cel al Uniunii Europene, capabil să susțină în mod eficient procedurile de control și de asigurare a calității. Aceasta ar afecta negativ performanța proceselor de monitorizare și raportare a emisiilor de GES, ar compromite obiectivul de reducere ireversibilă a emisiilor antropice de GES și ar diminua capacitatea societății de a reduce vulnerabilitatea la schimbările climatice și de a consolida reziliența climatică.
Ajustarea cadrului legal național la standardele UE reprezintă o obligație asumată de Republica Moldova în contextul procesului de aderare la Uniunea Europeană, fiind prevăzută în Capitolul 27 „Mediu și schimbări climatice” al Programului național de aderare a Republicii Moldova la Uniunea Europeană pentru anii 2025–2029.
În procesul de elaborare a proiectului au fost analizate mai multe opțiuni privind nivelul de detaliere a procedurilor aferente instituirii unei scheme de comercializare a certificatelor de emisii de gaze cu efect de seră, mecanismele de aplicare a cerințelor tehnice de raportare, precum și termenele de punere în aplicare a prevederilor MRVA.
A fost selectată opțiunea care asigură conformitatea deplină cu cerințele legislației Uniunii Europene în domeniul MRVA, menținând, totodată, un impact redus asupra mediului de afaceri. Aceasta presupune introducerea unor termene tranzitorii de 5 ani de la data aderării Republicii Moldova la Uniunea Europeană pentru implementarea schemei de comercializare a certificatelor de emisii, precum și menținerea continuității cadrului instituțional actual.
Alte opțiuni, precum amânarea intervenției legislative sau menținerea cadrului normativ național în forma actuală, nu au fost considerate viabile, întrucât ar conduce la nealinierea la acquis-ul Uniunii Europene și ar afecta îndeplinirea angajamentelor internaționale ale Republicii Moldova asumate prin Acordul de la Paris privind schimbările climatice și Tratatul Comunității Energetice în domeniul protecției climei.
Astfel, nu a fost identificată o altă opțiune alternativă, accentul fiind pus pe necesitatea respectării angajamentelor asumate de Republica Moldova.

	4. Analiza impactului de reglementare 

	4.1. Impactul asupra sectorului public

	Implementarea prevederilor proiectului de lege va fi realizată în cadrul structurilor instituționale existente ale autorităților publice responsabile de domeniul acțiunilor climatice și al monitorizării, raportării, verificării și acreditării emisiilor de gaze cu efect de seră.
În acest context, în cadrul reformei și reorganizării Agenției de Mediu, realizate în anul 2026, a fost creată o structură specializată cu un efectiv de 5 unități, responsabilă de realizarea atribuțiilor în domeniul schimbărilor climatice și, în particular, de implementarea cerințelor aferente sistemului de monitorizare, raportare, verificare și acreditare a emisiilor de gaze cu efect de seră (MRVA).
Crearea acestei structuri instituționale a avut loc anterior promovării prezentului proiect de lege și asigură capacitatea administrativă necesară pentru implementarea prevederilor Legii nr. 74/2024 privind acțiunile climatice, inclusiv a prevederilor noi privind extinderea sistemului MRVA la activitățile relevante pentru ETS2.
În acest sens, Agenția de Mediu, prin structura responsabilă, va asigura, în limitele competențelor stabilite de cadrul normativ, emiterea și actualizarea autorizațiilor privind emisiile de gaze cu efect de seră, examinarea și aprobarea planurilor de monitorizare, gestionarea rapoartelor privind emisiile și realizarea celorlalte activități necesare pentru funcționarea sistemului MRVA.
Inspectoratul pentru Protecția Mediului va asigura controlul respectării cerințelor stabilite de legislația în domeniul MRVA, în limitele competențelor și resurselor instituționale existente.
Având în vedere că structura instituțională și resursele umane necesare pentru realizarea atribuțiilor în domeniul MRVA au fost deja instituite în cadrul reformei Agenției de Mediu, implementarea prezentului proiect de lege nu implică crearea unor noi subdiviziuni sau suplimentarea efectivului de personal al autorităților publice responsabile.
Cheltuielile aferente exercitării atribuțiilor stabilite vor fi acoperite din contul alocațiilor aprobate în bugetele autorităților și instituțiilor publice implicate, în limita resurselor financiare disponibile. După caz, activitățile de instruire, consolidare a capacităților și dezvoltare sau ajustare a instrumentelor informaționale necesare implementării sistemului MRVA pot fi susținute și din surse de asistență tehnică și financiară externă, în condițiile legislației în vigoare.

Prin urmare, implementarea proiectului de lege nu generează necesitatea unor cheltuieli bugetare suplimentare pentru crearea unor noi structuri instituționale sau pentru majorarea efectivului de personal, întrucât capacitatea instituțională necesară a fost deja constituită în cadrul reformei Agenției de Mediu.

	4.2. Impactul financiar și argumentarea costurilor estimative

	Tranziția către neutralitatea climatică va genera oportunități semnificative, inclusiv creștere economică, dezvoltarea unor noi modele de afaceri și piețe, crearea de locuri de muncă și stimularea dezvoltării tehnologice. 
Totodată, atingerea neutralității climatice va presupune depășirea unor provocări majore și va necesita instrumente adecvate, stimulente, sprijin, precum și investiții publice și private semnificative, pentru a asigura o tranziție eficientă din punct de vedere al costurilor, justă și echilibrată social.
Introducerea autorizației privind emisiile de GES pentru activitățile prevăzute în anexa nr. 1 Secțiunea IV contribuie la crearea unui cadru normativ clar și previzibil pentru activitățile care intră sub incidența EU ETS2. Aceasta nu generează un impact economic negativ semnificativ, întrucât autorizația se eliberează gratuit și nu introduce, în această etapă, obligația de achiziționare a certificatelor de emisii.
Impactul economic este preponderent pozitiv, deoarece autorizația de GES creează baza juridică necesară pentru funcționarea sistemului MRVA, asigură colectarea unor date exacte privind emisiile și permite pregătirea treptată a economiei naționale pentru alinierea la cerințele Uniunii Europene în domeniul politicilor climatice. Pe termen mediu și lung, aceasta poate contribui la orientarea investițiilor către tehnologii mai eficiente energetic și cu emisii reduse de carbon.
Totodată, instituirea cadrului MRVA aferent EU ETS2 nu introduce obligații privind achiziționarea certificatelor de emisii și nu generează costuri directe aferente prețului carbonului. Proiectul urmărește exclusiv crearea bazei tehnice și juridice necesare pentru monitorizarea, raportarea și verificarea emisiilor de GES, în vederea asigurării unor date exacte, comparabile și verificabile, necesare implementării politicilor climatice și alinierii la acquis-ul Uniunii Europene.
Desigur, procesul de monitorizare și raportare nu este lipsit de costuri. Planul de monitorizare și raportul anual privind emisiile de GES vor fi întocmite, de regulă, de către operatori, prin intermediul personalului tehnic responsabil de procesele de activitate. Această etapă nu generează costuri semnificative, întrucât poate fi realizată în baza datelor și evidențelor interne existente. Eventual, pot fi necesare instruiri ale persoanelor implicate în procesul de întocmire a documentelor, activitate care poate fi integrată în procesul curent de formare profesională a personalului.
Pe termen mediu și lung, anumite categorii de agenți economici ar putea suporta costuri aferente adaptării tehnologice, în special în contextul tranziției treptate către tehnologii cu impact climatic redus. Aceste costuri nu sunt generate imediat de noile prevederi, ci sunt asociate procesului general de tranziție tehnologică la nivel european.
Totodată, eventualele costuri de adaptare tehnologică urmează să apară gradual și vor fi atenuate prin termenele extinse de aplicare, perioadele tranzitorii și mecanismele de sprijin disponibile.

	4.3. Impactul asupra sectorului privat

	Impactul financiar asupra mediului de afaceri este redus comparativ cu aplicarea integrală a EU ETS.
Pentru agenții economici, introducerea autorizației de GES presupune obligații administrative limitate, legate în principal de solicitarea autorizației, elaborarea planului de monitorizare, raportarea emisiilor și actualizarea autorizației în cazul modificării activităților autorizate.
Costurile directe sunt reduse, având în vedere că autorizația se eliberează gratuit și este valabilă pe durată nedeterminată. Eventualele costuri suportate de operatori pot viza instruirea personalului, adaptarea procedurilor interne de evidență și, după caz, verificarea rapoartelor de emisii de către verificatori acreditați.
MRVA creează cadrul tehnic necesar pentru monitorizarea, raportarea, verificarea și acreditarea datelor privind emisiile generate de sectoarele vizate de EU ETS2, inclusiv clădiri, transport rutier și alte sectoare relevante. Acest sistem permite colectarea unor date corecte, comparabile și verificate, necesare pentru fundamentarea politicilor climatice și pentru pregătirea viitoarei aplicări a EU ETS2.
Pentru entitățile reglementate, în special furnizorii de combustibili, costurile pot include elaborarea planului de monitorizare, adaptarea sistemelor interne de colectare a datelor, instruirea personalului responsabil, întocmirea raportului anual de emisii și verificarea acestuia de către un verificator acreditat.
Prin urmare, introducerea MRVA aferent EU ETS2, fără aplicarea imediată a mecanismului de comercializare a certificatelor de emisii, reprezintă o etapă pregătitoare proporțională și echilibrată. Aceasta asigură alinierea treptată la acquis-ul Uniunii Europene, reduce riscul de aplicare bruscă a unor obligații costisitoare și permite Republicii Moldova să fie pregătită tehnic și instituțional pentru integrarea ulterioară în sistemul european de comercializare a certificatelor de emisii.
Costul elaborării unui plan de monitorizare poate varia în funcție de complexitatea activității, numărul tipurilor de combustibili introduși pe piață, calitatea datelor disponibile și nivelul de pregătire al entității. În cazul entităților cu activitate simplă și evidențe clare, costurile pot fi reduse, deoarece se poate utiliza documentația internă existentă. În cazul entităților cu activitate complexă, costurile pot fi mai mari, fiind necesare proceduri interne detaliate, sisteme de evidență și suport tehnic specializat.
Costul verificării raportului de emisii depinde de volumul datelor, complexitatea metodologiei de calcul, numărul surselor de date și timpul necesar verificatorului pentru evaluarea corectitudinii informațiilor raportate. Verificarea poate genera costuri anuale, întrucât raportarea emisiilor se realizează periodic, iar datele trebuie confirmate de un verificator independent.
Prin urmare, impactul financiar al MRVA aferent ETS2 este unul moderat. Totuși, aceste costuri sunt justificate prin importanța sistemului MRVA pentru asigurarea unor date exacte, transparente și comparabile privind emisiile, necesare pentru pregătirea implementării ulterioare a ETS2 și pentru atingerea obiectivului de neutralitate climatică.
În ansamblu, proiectul are un impact economic redus asupra sectorului privat. Efectele principale sunt de natură administrativă și se încadrează în practici deja existente pentru sector. Nu se introduc taxe sau plăți noi. Obligațiile relevante sunt etapizate, iar mecanismele aplicabile limitează riscul de impact disproporționat asupra operatorilor, inclusiv asupra IMM-urilor. Aceste obligații nu afectează în mod semnificativ activitatea economică, ci contribuie la pregătirea graduală a operatorilor pentru viitoarele cerințe aferente EU ETS și ETS2.

	4.4. Impactul social

	Prin contribuția la diminuarea emisiilor de GES, proiectul poate genera, pe termen mediu și lung, efecte sociale pozitive, prin reducerea vulnerabilității socio-economice asociate schimbărilor climatice, cu impact asupra sănătății populației, agriculturii și calității vieții.
Implementarea măsurilor de reducere a emisiilor de GES contribuie la atingerea obiectivelor climatice asumate prin Acordul de la Paris, precum și la apropierea de cerințele și practicile Uniunii Europene în domeniul mediului. În acest sens, se anticipează următoarele efecte sociale benefice:
· îmbunătățirea calității vieții și protecția sănătății populației, prin reducerea efectelor negative ale schimbărilor climatice și ale fenomenelor meteorologice extreme;
· îmbunătățirea procesului de monitorizare, verificare și implementare a măsurilor de reducere a emisiilor de GES, îmbunătățirea calității aerului, sănătății umane, securității  energetice;
· crearea unui climat favorabil investițiilor prin stabilirea unui cadru normativ previzibil și modernizat, inclusiv prin facilitarea accesului la proiecte/finanțări externe pentru modernizarea echipamentelor și tehnologiilor;
· creșterea nivelului de conștientizare și responsabilizare a actorilor economici și a publicului privind protecția mediului și utilizarea substanțelor cu impact climatic redus.

	4.4.1 Impactul asupra datelor cu caracter personal
În urma consultării interne a prevederilor proiectului, nu au fost identificate cazuri sau premise care să indice încălcări ale legislației privind protecția datelor cu caracter personal.

	4.4.2 Impactul asupra echității și egalității de gen
Proiectul nu generează impact diferențiat asupra femeilor și bărbaților și nu afectează echitatea sau egalitatea de gen, prevederile având caracter general și aplicându-se în mod egal tuturor persoanelor și agenților economici vizați. 

	4.5. Impactul asupra mediului

	Marea majoritate a studiilor realizate în ultima perioada subliniază faptul că schimbările climatice afectează toate regiunile lumii. În unele regiuni, fenomenele meteorologice extreme și precipitațiile sunt tot mai frecvente, în timp ce altele se confruntă cu valuri de căldură și secetă extreme.
Riscurile pentru floră și faună sunt din ce în ce mai pronunțate în raport cu schimbările climatice care se produc atât de rapid încât supraviețuirea multor specii de plante și animale este amenințată. Multe specii terestre, de apă dulce și marine au migrat deja. Unele specii de plante și animale riscă să dispară dacă temperaturile medii globale vor continua să crească necontrolat.
Se estimează că măsurile stabilite în proiectul actului normativ vor contribui la:
· atenuarea schimbărilor climatice prin reducerea emisiilor de GES;
· protecția sănătății populației și a mediului, prin stimularea cooperării între părțile implicate în implementarea noilor cerințe;
· reducerea formării oxidanților fotochimici, în particular a ozonului la nivelul solului (O3), care contribuie la schimbările climatice și poate cauza daune semnificative culturilor agricole și vegetației prin reducerea ratelor de creștere;
· reducerea vulnerabilității la efectele schimbărilor climatice pe termen scurt, mediu și lung, inclusiv prin limitarea impactului negativ asupra ecosistemelor.
Monitorizarea continuă a impactului schimbărilor climatice la nivel național permite să fie identificate evoluțiile cele mai probabile în acest domeniu și să fie stabilite, la nivel administrativ, acțiuni operative și decizii adecvate.
Prin urmare, intervenția legislativă propusă reprezintă o măsură esențială de politică publică pentru reducerea emisiilor de GES, cu efecte de mediu pozitive semnificative pe termen lung.

	4.6. Alte impacturi și informații relevante

	Măsurile propuse vor contribui la îmbunătățirea stării de sănătate a populației și la creșterea speranței de viață, ca urmare a diminuării efectelor negative ale schimbărilor climatice. Totodată, vor fi generate beneficii de mediu importante, prin reducerea degradării ecosistemelor, efecte dificil de cuantificat în termeni monetari.
Luând în considerare și câștigurile de productivitate rezultate din implementarea măsurilor, impactul asupra economiei naționale este unul favorabil. Reducerea costurilor asociate asistenței medicale, limitarea pierderilor din agricultură și diminuarea pagubelor aduse infrastructurii ca urmare a riscurilor climatice vor produce beneficii economice suplimentare pe termen mediu și lung.

	5. Compatibilitatea proiectului de document de politici cu legislația UE 

	5.1. Măsuri normative necesare pentru transpunerea actelor juridice ale UE în legislația națională

	Proiectul de modificare a Legii nr. 74/2024 privind acțiunile climatice transpune noile prevederi ale Directivei 2003/87/CE privind sistemul de comercializare a certificatelor de emisii, în partea ce ține de autorizația privind emisiile de GES și de cadrul MRVA aplicabil activităților relevante pentru ETS2.
De asemenea, sunt transpuse parțial următoarele regulamente de punere în aplicare ale Uniunii Europene:
– Regulamentul (UE) 2021/1119 de instituire a cadrului pentru realizarea neutralității climatice și de modificare a Regulamentelor (CE) nr. 401/2009 și (UE) 2018/1999 („Legea europeană a climei”);
Regulamentul delegat (UE) 2024/2620 al Comisiei din 30 iulie 2024 de completare a Directivei 2003/87/CE a Parlamentului European și a Consiliului în ceea ce privește cerințele pentru a se considera că gazele cu efect de seră s-au legat chimic permanent într-un produs.
Transpunerea are caracter parțial, întrucât nu sunt transpuse prevederile referitoare la sistemul de comercializare a certificatelor de emisii de GES și prevederile care se aplică exclusiv instituțiilor Uniunii Europene. Termenele prevăzute de actele UE sunt ajustate în funcție de perioada de transpunere la nivel național. 

	5.2. Măsuri normative care urmăresc crearea cadrului juridic intern necesar pentru implementarea legislației UE

	Pentru punerea în aplicare a prezentului proiect de act normativ va fi necesară modificarea Hotărârii Guvernului nr. 575/2024 pentru aprobarea Regulamentului privind monitorizarea, raportarea și verificarea emisiilor de GES provenite de la instalațiile staționare și din activitățile din domeniul aviației.
Totodată, este necesară modificarea Hotărârii Guvernului nr. 257/2026 pentru aprobarea Regulamentului privind acreditarea și cerințele aplicabile verificatorilor emisiilor de gaze cu efect de seră.

	6. Avizarea și consultarea publică a proiectului de document de politici

	În procesul de elaborare și promovare a proiectului au fost respectate regulile procedurale aplicabile pentru asigurarea transparenței decizionale, prevăzute de Legea nr.239/2008 privind transparența în procesul decizional, Legea nr. 100/2017 cu privire la actele normative și Hotărârea Guvernului nr. 610/2018 pentru aprobarea Regulamentului Guvernului.
Anunțul cu privire la inițierea elaborării proiectului este disponibil la linkul: https://particip.gov.md/ro/document/stages/proiectul-legii-pentru-modificarea-legii-nr-742024-privind-actiunile-climatice/16774
 

	7. Concluziile expertizelor

	Proiectul va fi supus expertizei anticorupție și juridice potrivit prevederilor Legii nr. 100/2017 privind actele normative. Informația va fi inclusă după recepționarea avizelor/expertizelor.

	8. Modul de încorporare a actului în cadrul normativ existent

	Proiectul de lege se încadrează în cadrul normativ național existent în domeniul protecției mediului și al gestionării emisiilor de GES, reprezentând o ajustare și detaliere a mecanismelor deja instituite prin Legea nr. 74/2024.
Adoptarea proiectului va impune ajustarea unor acte normative subsecvente, în vederea asigurării implementării coerente a noilor prevederi. În special, vor fi necesare modificări ale hotărârilor Guvernului care reglementează mecanismul monitorizării, raportării și verificării emisiilor de GES.
Astfel, proiectul nu creează un cadru normativ paralel, ci consolidează și armonizează reglementările existente, asigurând coerența acestora cu cerințele legislației Uniunii Europene.

	9. Măsurile necesare pentru implementarea prevederilor proiectului actului normativ

	Ministerul Mediului, prin intermediul Agenției de Mediu, Oficiului Național de Implementare a Proiectelor în domeniul Mediului (ONIPM) și Inspectoratului pentru Protecția Mediului va asigura implementarea măsurilor reglementate de Legea nr. 74/2024. 
Activitățile de monitorizare și evaluare vor avea un caracter continuu și sistematic, fiind desfășurate pe toată perioada de implementare a Legii nr. 74/2024. 
Agenția de Mediu va emite autorizația privind emisiile de GES, va examina și aproba planurile de monitorizare prezentate de operatori și va verifica rapoartele anuale de emisii, validate în prealabil de verificatori independenți.
Inspectoratul pentru Protecția Mediului va exercita controlul asupra respectării cerințelor în domeniul MRVA, inclusiv asupra deținerii autorizației de GES, și va dispune, după caz, măsuri de remediere a neconformităților constatate. 




 
Ministru 					                                             Gheorghe HAJDER
